ऑस्ट्रेलिया को हरा टीम इंडिया ने मंगलवार को बॉर्डर-गावस्कर सीरीज को 2-1 से जीत लिया है। इसके साथ ही विराट कोहली के नेतृत्व में टीम इंडिया ने श्रीलंका को उसी की धरती पर साल 2015 में हराकर टेस्ट सीरीज जीत का जो सिलसिला शुरू किया था, वह अनवरत जारी है। टीम इंडिया ने अब ऑस्ट्रेलिया को 2-1 से हराकर लगातार सातवीं सीरीज जीत दर्ज कर ली है। मंगलवार को उसने धर्मशाला में कंगारू टीम को 8 विकेट से हरा दिया। इसके साथ ही उसने बॉर्डर-गावस्कर ट्रॉफी पर भी कब्जा कर लिया, जो ऑस्ट्रेलिया के पास थी। भारत और ऑस्ट्रेलिया के बीच यह सीरीज रोमांच से भरपूर रही।